Svart dag for Zwart - anmelderne er nådeløse
Onsdag publiserte kritikerne i flere av de mest anerkjente filmmediene sine dommer over «Skyggejegerne: Demonenes by». Filmen er regissert av Harald Zwart og har Lily Collins og Jamie Campbell Bower i hovedrollene. Lena Heady («Game of Thones») og Jonathan Rhys Meyers («The Tudors») dukker også opp i sentrale roller. På kritikerdatabasen Rottentomatoes.com var det onsdag ettermiddag bare 19 prosent positive anmeldelser - av 43 registrerte. Blant mediene som rangeres som toppkritikere, hadde bare to av 19 rosende omtale av filmen. VG skrev tidligere i august at fansen var i ekstase over Zwarts nye film. Men nå tegner altså filmkritikerne et svartere bilde. Anmelderen Jeannette Catsoulis i New York Times gir filmen to av fem stjerner, og skriver «For mye av filmen føles som stenografi: et spor av ertende smuler som leder oss til de uunngåelige oppfølgerfilmene». Hun mener også at plotet er for hektisk og «cheesy», og så fullpakket at det går på bekostning av forståelsen. Bransjebladet Variety mener filmadaptasjonen fremstår som en rotete sammenfletting av Stephenie Meyer, J.K. Rowling og Joss Whedon, med innslag av «Men in Black». - Kort sagt er «Skyggejegerne: Demonenes by» den typen frenetisk fantasyfilm som pøser på med pyroteknikk, proteser og tilgjorte romantiske mellomspill i stedet for noen genuin fornemmelse av forundring eller følelser, skriver Justin Chang i Variety. Filmmagasinet Empire, et av verdens største, gir filmen to av fem stjerner, noe de rangerer som dårlig, og skriver at filmen tilsynelatende ikke er i stand til å bestemme seg for om den skal ta sin egen mytologi på alvor, og kaller den «et virvar av definerte kinnbein og springende romanser». Los Angeles Times spanderer halvannen av fem stjerner, og erklærer at «superkrefter kan ikke redde «Skyggejegerne: Demonenes by»», mens USA Today kritiserer filmen for å ha forsøkt å imitere både «Twilight», «Harry Potter» og «Ringenes Herre» på én gang. - Det gir filmen en fæl, spaltet personlighet. Selv om den har lovende glimt, følger «Skyggejegerne» for tett i fotsporene til sine forgjengere til å bane vei for noe i nærheten av en original fortelling, skriver Mark Olsen i LA Times. Også Screen International, Sky Movies og New York Post slutter seg til hylekoret, mens de mer science-fiction- og spesialeffekt-orienterte mediene SFX Magazine og Sci-Fi Movie Page er positive. SFX gir tre av fem stjerner, og skriver: - Ikke noe av det er spesielt originalt. (...) Likevel er det aldri kjedelig. Historien beveger seg hurtig, skuespillerne er inntagende, og det er en ekte følelse av storslagenhet. Voksne kan ha sett disse tropene for mange ganger til å bli imponert, men for jenter i tenårene er filmen en kommende «Tumblrgasme». Også VGs anmelder er positiv, og gir Zwarts siste filmeventyr fire øyne på terningen og kaller det solid tullball. - Lite originalitet og få overraskelser til tross: Harald Zwarts «Skyggejegerne: Demonenes by» er et over middels effektivt eventyr for ungdom, skriver VGs Morten Ståle Nilsen. Norgespremieren på filmen er fredag. Da blir det også festpremiere i Zwarts hjemby Fredrikstad, hvor publikum kan få se både Lily Collins, Jamie Campbell Bower, Jonathan Rhys Meyers og Robert Sheenan på den røde løperen. Collins har tidligere spilt i eventyradaptasjonen «Lille speil på veggen der», mens Campell Bower er kjent fra «Twilighty»-filmene. Flere andre nordmenn har jobbet med filmen. Foruten Veslemøy Ruud Zwart som nok en gang er produsent, er Geir Hartly Andreassen («Max Manus» og «Kon-Tiki») fotograf, og den ferske Amanda-prisvinneren Christian Schaaning (for «Uskyld») er lyddesigner.
Harald Zwarts nye Hollywoodfilm må tåle totalslakt fra internasjonale anmeldere.